З гэтым размоўнікам, а таксама з парай часопісаў, слоўнікамі і кнігамі я, наіўны скарына, асветнік без святла, прыйшоў некалі ў гамбургскую публічную бібліятэку і прапанаваў арганізаваць у ёй беларускую палічку. Ёсць там такі міжнародны аддзел: кнігі і слоўнікі на самых розных мовах. А ў ім, напрыклад, расійская палічка, на якой, між іншага, Віктар Марціновіч, Васіль Быкаў і Мікалай Чаргінец. А ў канцы калідора — перад венгерскай і в’етнамскай — украінская. Ну, украінцы, як мы пераканаліся, сябе паважаюць і ў крыўду розным петрасянчыкам не даюць — нават самым высокапастаўленым. Да ўкраінцаў і стаўленне іншае. Карацей, у арганізацыі палічкі мне было адмоўлена. Не будзе попыту, заявілі мне ў бібліятэцы. Хаця ад “Каўдэрвэлшу” не адмовіліся.